  Виталий Пронин   Удмурт программист Андрей БолтачевУдмурт кылосбур факультетын 1-тӥ коньвуонэ «Берыктон луд» миникэмп ортчиз, пумиськонэз «Берыктон луд» огазеяськонлэн азьветлӥсез Алексей Шкляев радъяз.Та интернет-огазеяськон кык ар ужамез чӧже 15 кунсьӧр фильмъёсты удмурт кылэ берыктӥз ини. Уже трос мыло-кыдо калык пыриськиз ини, тросэзлы со удмурт кылзэс волятыны юрттӥз.Студентъёс сяна, пичи конференцие, яке, кызьы асьсэс радъясьёс нимазы, неконференцие, мукет кунъёсысь удмуртъёс пыриськизы: скайп пыр вераськиз Эстониын улӥсь, эстон кылысь берыктӥсь, кылбурчи Муш Нади (Надежда Пчеловодова), мадьяр кылысь берыктӥсь Елена Родионова. Озьы ик конференцие Киров университетын дышетскись, программист ӟучомем удмурт пи Андрей Болтачев ветлӥз. Али со ужа сайтъёсты кылдытон бордын, текстъёсты удмурт кылэ ӝог берыктон понна нимысьтыз программаос дася. Со кык ар талэсь азьло кылэз дышетыны кутскиз, секытэн ке но, удмурт сямен мадьыны тыршиз.Удмурт кылосбур факультетысь студентка Регина Картошкина удмурт факультетлэн но Кастрен огазеяськонлэн «Гужем университет» проектсы сярысь доклад дасям. Та уже пыриськись студентъёс писательёслэсь биографиоссэс англи, венгер, фин кылъёсы берыктӥзы. Ужам ужзэс факультетлэн вотэсбамысьтыз адӟыны луэ.Надежда Пчеловодова эстон но удмурт кылъёсы берыктонлэн историез сярысь мадиз. Та уж 20-тӥ аръёсысен кутскиз. Даур ӵоже туж трос литература кылысь кылэ берыктэмын, но та дырозь со ужъёслы пыр-поч дунъет сётэмын ӧвӧл на.Туала арын удмурт кылэ берыктонлэн кулэлыкез будэ. Алексей Шкляевлэн малпамезъя, удмурт кылосбур факультетын переводчикъёсты дышетӥсь группа усьтысалзы ке, кутскем уж пӧрмысал но вылӥ ӟечлыкен азинскыны быгатысал. Теги: АндрейБолтачев Берыктонлуд Иж удмурткыл удмурткылосбурфакультет  